Jørn Dohrmann (DF), 2008-05-23:
Ud over det vil jeg starte med at sige, at jeg jo synes, at det, der er fremsat her, er alt for slapt, og nu vil jeg gerne tilbyde, at vi strammer op på det og siger: De biler, der kommer ind over den danske grænse, skal have de her SCR-katalysatorer.
Så må resten af oppositionen kunne juble og sige: Det stemmer vi for.
Vi mener simpelt hen ikke, at det er godt nok, at vi kun gør det i miljøzonerne.
Vi ved, at partiklerne, som bliver udledt fra lastbilerne, er grænseoverskridende.
De bliver transporteret i luften, så det gælder om at få monteret de her partikelfiltre på alle de tunge køretøjer, så antallet af partikler i luften bliver reduceret.
Jeg går ud fra, at resten af oppositionen bakker op om den ændring, som vi gerne vil foreslå her, for vi synes også, at det er vigtigt, at vi har ren luft i fremtiden.
Vi vil gerne gøre noget for, at byerne, særlig de store byer, også har frisk luft i gaderne.
Men det er bare uambitiøst at sige, at det kun skal være på et meget, meget lille geografisk område, man skal have monteret de her partikelfiltre.
For hvad sker der så?
Der sker det, at folk stopper uden for de zoner, læsser om og måske får 30 små biler til at køre der, hvor den store lastbil skulle have kørt.
Så kan man spørge sig selv: Er det miljøvenligt nok?
Er det ambitiøst nok?
Jeg mener ikke, at det er ambitiøst nok.
Vi skal gøre alt, hvad der står i vores magt, for at have de rigtige redskaber på plads, og derfor må vi bare sige, at en lufthandlingsplan, som vi hørte ministeren udtale sig om skulle på plads, synes vi er en udmærket idé, men den kan bare ikke stå alene.
Derfor har vi jo også set, at Dansk Folkeparti har presset regeringen til at foretage sig noget med hensyn til at nedbringe partiklerne i luften.
Så kan man spørge sig selv, hvad det er for nogle ting.
Ja, det er jo bl.a., at man har omlagt nogle af afgifterne på bilerne, sådan at folk næsten bliver tvunget til at vælge de mere miljøvenlige biler.
Vi synes, at det er en rigtig god måde at gøre det på, at vi kan styre lidt, hvad befolkningen vælger.
Derfor har vi også sammen med regeringen været med til at afsætte en pulje, hvor folk netop kan søge støtte til bl.a. partikelfiltre.
Det står i finansloven, og det kan man slå op.
Der er afsat kroner og øre til det.
Det er også rigtigt, at vi har sagt, at Euronormerne, altså det, Europa ligesom presser på med nede ved lastbilfabrikkerne, sådan at de forurener mindre, også er en god måde at gøre det på.
Når EU kan være med til at hjælpe os, skal vi da benytte os af det, ganske klart.
Men vi mener bare, at det forslag, som er fremsat her, ikke er ambitiøst nok, og derfor må vi også bruge de metoder, som vi har herhjemme.
Sidst kan det også nævnes, at når vi lige har givet et tilskud til, at man kan få nogle bedre brændekedler udeomkring, at man kan få tilskud til at få dem skiftet ud,
jamen så hjælper det alt sammen.
Men det er bare langtfra nok, og vi skal stadig væk og fortsat blive ved med at finde nye ideer til at påvirke den her situation.
Så jeg vil sige, at forslaget her mener Dansk Folkeparti ikke er ambitiøst nok.
Vi ønsker at gå videre, end forslagsstillerne har gjort med det beslutningsforslag.
Så vi må bare sige, at hvis ikke man kan lave en opstramning her, er vi selvfølgelig ikke med på forslaget.